Daiva Vaitkevičiūtė

Daiva Vaitkevičiūtė-Rekašienė (g. 1970 m. sausio 18 d. ) – Lietuvos žurnalistė, rašytoja prozininkė, meilės romanų autorė, lietuviškų serialų scenarijų kūrėja.

Biografija 
Augo vienkiemyje Gomalių kaime, netoli Varnių miestelio. 1977–1981 m. mokėsi Varnių vidurinėje mokykloje, 1981–1988 m. Telšių Žemaitės vidurinėje mokykloje, 1988–1991 m. Telšių aukštesniojoje kultūros mokykloje. Studijavo Klaipėdos universitete.

Nuo 1991 m. rašė straipsnius žurnalams „Vyras ir moteris“, „Ieva“, „Lietuvos ryto“ priedui „Stilius“, laikraščiams „Šeimininkė“, „Ūkininko patarėjas“, „Žemaičių saulutė“, „Šilalės artojas“, „Šilo aidas“. Šiaulių koncertinės įstaigos „Saulė“ administratorė. 1999–2006 m. Šilalės rajono savivaldybės viešosios bibliotekos redaktorė, Europos informacijos centro vadovė, Informacijos skyriaus vedėja. 2006–2008 m. individualios įmonės „Bonus Nomen“ vadovė. 2008–2009 m. UAB „Šilalės žinios“ redaktorė. Nuo 2011 m. Šilalės rajono Kultūros centro direktoriaus pavaduotoja, VšĮ „Žinių alėja“ vadovė.  2014 m. baigė Klaipėdos universitetą.

2001 m. įkūrė Šilalės miesto bendruomenės centrą, išrinkta valdybos pirmininke. Audiovizualinių kūrinių autorių teisių asociacijos (AVAKA) narė.

2009 m. Naujosios sąjungos (socialliberalai) sąraše Šilalės-Šilutės rinkimų apygardoje kandidatavo LR Seimo nario rinkimuose.  2015 m. Lietuvos laisvės sąjungos (liberalai) sąraše kandidatavo rinkimuose į Šilalės rajono savivaldybės tarybą.

Kūryba 
Literatūroje debiutavo 2001 m. su kūriniu „Monikai reikia meilės“. Moterų itin skaitomi romanai „Kamilė nori mirti“, „Pasimatymas su žudiku“, „Moterys meluoja geriau“ ir kt. Pagrindinė romanų tema – vyrų ir moterų santykių peripetijos. Moteris minima šalia tokių šiuolaikinės lietuvių literatūros rašytojų kaip Jurga Ivanauskaitė, Romualdas Granauskas, Justinas Marcinkevičius, Jurgis Kunčinas, Laimonas Inis, Edvinas Kalėda. Jos teigimu, idėjos kūrybai ateina iš realybės. Nuo 2006 m. rašė scenarijus lietuviškiems serialams „Nekviesta meilė“, „Nemylimi“, „Svetimi“, „Pasmerkti“, „Moterys meluoja geriau“, "Monikai reikia meilės".

Rašytoja kuria ne tik populiarius „moteriškus“ romanus, bet ir knygas vaikams. Fantastinė apysaka vaikams „Marius Pietaris ir Burtų knyga“ sąmoningai ir atvirai imituoja „Hario Poterio“ koncepciją, tačiau autorės sugalvotame pasaulyje daug lietuvių tautosakos, mitologijos motyvų, klasikinės literatūros parafrazių. „Trise prieš mafiją“ – kita pasisekimo sulaukusi knyga, bene pirmoji lietuvių detektyvinė apysaka, skirta paaugliams, kurioje paliečiamos vaikų globos namų auklėtinių gyvenimo problemos. 

D. Vaitkevičiūtės kūrinius leidžia leidyklos „Magilė“ ir „Rosma“.

Bibliografija 
 Laiškai į laisvę, 2000: nuteistųjų kūrybos konkursas / D. Vaitkevičiūtė, E. Kalėda. – Vilnius, 1999. – 318 p. – ISBN 9986-00-278-8
 Monikai reikia meilės: romanas. – Panevėžys: Magilė, 2001. – 347 p. – ISBN 9986-956-25-0
 Moterys meluoja geriau: romanas. – Panevėžys: Magilė, 2002. – 2 d. – ISBN 9986-956-31-5
 D. 1. – 237 p. – ISBN 9986-956-29-3
 D. 2. – 287 p. – ISBN 9986-956-30-7
 Pasimatymas su žudiku: erotinis meilės romanas. – Vilnius: Rosma, 2003. – 277 p. – ISBN 9986-00-380-6
 Noriu kito vyro: miniatiūros. – Panevėžys: Magilė, 2004. – 206 p. – ISBN 9986-956-41-2
 Marius Pietaris ir Burtų knyga: apysaka / iliustr. N. Žukauskaitė. – Vilnius: Rosma, 2004. – 286 p.: iliustr. – ISBN 9986-00-407-1
 Marius Pietaris ir Juodasis bokštas: apysaka / dail. N. Žukauskaitė. – Vilnius: Rosma, 2004. – 288 p.: iliustr. – ISBN 9986-00-408-X
 Kamilė nori mirti: romanas. – Panevėžys: Magilė, 2005. – 358 p. – ISBN 9986-956-46-3
 Trise prieš mafiją: apysaka / iliustr. Andrius Zakšauskas. – Panevėžys: Magilė, 2006. – 173 p.: iliustr. – ISBN 9986-956-48-X
 Atsargiai. Meilė! : romanas / iliustr. Dalia Karpavičiūtė. – Panevėžys: Magilė, 2011. – 228 p.: iliustr. – ISBN 978-9986-956-80-8

Įvertinimas 
 „Moterys meluoja geriau“ II d. – daugiausia kartų per 2005 m. skaitytojams išduota lietuvių autoriaus knyga. 2006 m. rašytojos knygos laikėsi populiariausiųjų knygų dešimtukuose.
 Metų knygų rinkimuose 2006 Metų knyga paaugliams išrinkta D. Vaitkevičiūtės „Trise prieš mafiją“.
 Žurnalo „Cosmopolitan“ apdovanojimuose „Jauna Žavi Veikli 2007“ išrinkta JŽV metų rašytoja.
 2009 m. Tauragės apskrities viršininko garbės ženklas „Už nuopelnus Tauragės apskričiai“.
 2009 m. Šilalės rajono savivaldybės „Auksinė gilė“, už Šilalės vardo garsinimą populiariomis knygomis vaikams.
 Žurnalo „Cosmopolitan“ apdovanojimuose „Jauna Žavi Veikli 2010“ atiteko nominacija „Metų plunksna“.

Šaltiniai 

Lietuvos redaktoriai
Lietuvos rašytojai
Lietuvos vaikų rašytojai
Lietuvos bibliotekininkai